’n Video wat deur ’n ooggetuie geneem is, wys hoe die groep seuns twee pitbull-honde uitlok en aanhits om mekaar aan te val.
Wanneer die volwasse hond die jonger hond gryp en sy kaak sluit, begin die groep seuns die honde skop en met ’n bottel slaan om die hond se greep te probeer breek.
Luidens ’n verklaring van die AACL is ’n mediasie-ooreenkoms op 15 Augustus in die landdroshof in Port Elizabeth bereik nadat die seuns skuld op die aanklagte beken het.
Karien van Schalkwyk van die AACL het die uitkoms van die saak verwelkom en sê kinders en ouers moet weet dieremishandeling is ’n strafregtelike oortreding.
“Kinders geniet dit (hondegevegte) later en dit raak ’n gereelde aktiwiteit, wat langer duur met ’n wrede uitkoms vir die honde.
“Die sielkundige gevolge wat dit op die kinders het, is egter die grootste bekommernis, aangesien ’n begeerte vir geweld in hulle ontwaak wat hulle afstomp vir die lyding van die diere.
Om dié gedrag af te leer sal die ses jeugdiges oor die volgende vyf weke ’n program by Paws se Unit K9-akademie ondergaan.
Sonja Biermann, eienaar van die akademie, sê die program leer die oortreders hoe om ’n dier te respekteer, te hanteer, en om dit tot hulle te laat deurdring dat hulle met ’n lewe werk wat kan eindig.
“Ek glo ’n program soos dié is al hoe hulle sal leer. Geen tronk of verbeteringskool sal die soort optrede kan keer nie.”